Ja es coneixen els resultats de la primera enquesta ciutadana
24 de Enero de 2017

Carcaixent

Un total de 241 persones han participat en la primera enquesta ciutadana en línia convocada per l'Ajuntament de Carcaixent per a conéixer cap a on volen, els veïns i les veïnes, que s’orienten els esforços i les inversions municipals en els pròxims anys. Amb esta iniciativa, el consistori pretenia impulsar la participació dels veïns de Carcaixent en la presa de decisions del govern municipal i augmentar-ne la implicació en la realitat política i social de la localitat.

L’enquesta va estar activa del 17 al 23 de gener en la web municipal i en l’APP de l’Ajuntament. Davant la pregunta «Cap on vols que s’orienten les inversions i polítiques municipals en els pròxims anys?», s’oferien cinc possibles respostes i se n’havia de triar una. L'opció majoritària escollida ha sigut "foment de l'activitat econòmica i empresarial", amb quasi un 40% de votants, seguida "d'augment i millora dels serveis públics" amb un 22,4 %. La "defensa i promoció del patrimoni històric, cultural i artístic" ha estat l'opció escollida per un 18'7% dels votants, mentre que en últim lloc han quedat "construir més zones verdes i recreatives per a la infància" i "millora de les instal·lacions municipals i la seua accessibilitat" amb un 10,8 % i 10,4%, respectivament.

Natxo Escandell, regidor de Transparència i Participació, s'ha mostrat prou satisfet amb el resultat, tot i que considera que s'hauria de millorar el procediment i augmentar el termini de cara a pròximes edicions perquè el nombre de participants fóra major. "El resultat ens demostra que la gent té ganes de participar; per tant, hem d'incrementar els esforços per tal de crear un millor canal i fomentar la participació". El regidor també ha afegit que en un futur s’espera fer votacions vinculants, habilitant llocs de votació presencial per tal de garantir el dret de participació a tota la ciutadania.